text: Elev meldt for vold: Sparkede og slog to lærere
  24 maj 2016 kl. 13.28
  To lærere på Hedensted Skole har meldt en elev til politiet efter, de blev udsat for spark og slag.
  Det begyndte som et slagsmål mellem to elever fredag på Hedensted Skole, men endte med, at en 15-årig elev blev meldt for vold.
  - Det er korrekt, vi har modtaget en anmeldelse om vold mod to lærere på skolen, siger politikommissær Poul Steffensen fra Sydøstjyllands Politi til TV SYD.
  Efter slagsmålet mellem de to elever, vendte den ene af dem tilbage til skolen omkring kl.13.20. Denne gang sammen med sin mor.
  De kom ind i klassen midt i undervisningen.
  - Han har en truende og voldelig adfærd, er meget aggressiv i både sin tale og ageren. Og da de to lærere tager fat i ham og fører ham ud, så bliver de sparket og slået på, siger politikommissær Poul Steffensen.
  Efterfølgende er den 15-årige blev meldt for vold mod de to lærere på 43 og 34 år.
   I følge Poul Steffensen fra Sydøstjyllands Politi, er parterne i sagen nu afhørt, og sagen afventer sin videre gang.
  Skoleleder på Hedensted Skole, Vibeke Ancker, bekræfter overfor TV SYD, at der har været en episode, men siger, at der er taget hånd om situationen. Hun har derfor ikke yderligere kommentarer.
  Den 15-årige dreng er lige nu hjemsendt.
  